和周茂叔席上酬孟翱太博
作者：傅耆
朝代：宋

paragraphs: 古人務樂善，見士即推轂。
今也多忌才，對面遠賢蜀。
顧予嘗喜學，幽室未偶燭。
幸會才翹翹，深慚識碌碌。
升堂聽高論，惟愁日景促。
經義許叩擊，詩章容往復。
荷公引重語，玞珉變良玉。
一違几席來，羲娥變昏旭。
遠聞落帽節，賓朋相追逐。
剩摘籬下黄，痛飲杯中醁。
清談已忘倦，佳篇又相勗。
畢力爲徒弟，强勉攀高躅。
異時公行道，其勢不可獨。
首願策疲蹇，助公施藴蓄。
舒張太平策，散作蒼生福。
此心答此惠，庶幾不忝辱。